**ERASMUS - TENERIFE**

ERASMUS+ je jedným z pokrokových programov Európskej únie, ktorý podporuje aktivity v oblasti vzdelávania, odbornej prípravy, poskytuje granty pre široké spektrum akcií a aktivít a dáva príležitosť študentom i pedagogickým zamestnancom stráviť obdobie v zahraničí a zlepšiť tak svoje poznatky či profesijné zručnosti.

Naša škola sa v roku 2023 zapojila do projektu ERASMUS+ pre pedagogických zamestnancov, ktorý nám bol následne schválený a my sme tak získali príležitosť vycestovať do zahraničia, konkrétne na slnečné Tenerife. Základná škola v Kluknave bola zastúpená rovno štyrmi pedagógmi - PaedDr. Zuzanou Lenártovou, Mgr. Monikou Brutovskou, Mgr. Tatianou Čarnokou a JUDr. Radkou Ščurkovou, pričom témou kurzu bola prevencia šikanovania v školskom prostredí.

**1. deň – 14. august 2023:**

Hneď na úvod sme sa zoznámili s našou tenerifskou lektorkou Pilar López Gómez a s ostatnými účastníkmi kurzu, ktorí prišli z rozličných krajín ako Rumunsko, Poľsko, Nemecko či Ukrajina. Po úvodnom spoznaní sa a roztopení ľadov sme sa oboznámili s konceptom organizácie La Tribu Teatro, ktorá je zameraná na terapeutické divadelné účely, predovšetkým v oblasti šikanovania. Pod patronát si nás vzala organizátorka kurzu Anca Dudau a naša lektorka Pilar, ktorú sme si okamžite obľúbili pre jej spontánnosť, priamočiarosť a srdečnosť. Po „coffee breaku“ sme vykonávali cvičenia zamerané na vybudovanie vzájomnej dôvery i súdržnosti a vymieňali si vlastné skúsenosti z doterajšej pedagogickej praxe.

**2. deň – 15. august 2023:**

Druhý deň sme začali s fyzickými cvičeniami zameranými na aktivizáciu tela a mysle. Cieľom daných aktivít bolo odstránenie našich podvedomých strachov a vystúpenie z našej komfortnej zóny, čo sa udialo prostredníctvom rôznych tanečných kreácií. O uvoľnenú atmosféru a zábavu tak nebola v žiadnom prípade núdza a my sme sa následne mohli lepšie sústrediť na poobedňajšiu časť kurzu, ktorá sa niesla v znamení práce s vlastným sebavedomím a sebavyjadrením prostredníctvom verbálnej i neverbálnej komunikácie.

**3. deň – 16. august 2023:**

Stredu sme trávili počúvaním prednášok o šikanovaní a kyberšikanovaní, ktoré sme ukončili besedou a vzájomnou diskusiou o nastolenej problematike. Rozobrali sme dlhodobé následky šikanovania, predovšetkým fyzického, mentálneho a právneho charakteru. Lektorky nám objasnili dôležitosť pozície spoluúčastníkov a pozorovateľov v otázke šikanovania a ozrejmili nám princípy fungovania nového preventívneho konceptu KIVA. Po obedňajšej prestávke sme pokračovali praktickými aktivitami a rozoberaním prípadov šikany z vlastných skúseností. Dospeli sme k rovnakému stanovisku, ktoré spočívalo v tom, že najdôležitejšiu úlohu tu zohráva prevencia.

V poobedňajších hodinách sme sa vydali na fakultatívny výlet do národného parku El Teide, ktorého hlavným ťahákom je rovnomenná sopka – Pico de Teide.

**4. deň – 17. august 2023:**

Predposledný deň sa niesol v znamení názorných ukážok rozličných divadelných techník zameraných na efektívne riešenie konfliktných situácií či problémov so šikanou. Pri aktivitách typu „roleplay“ sme znázorňovali trojuholník: agresor – obeť – svedok. Dozvedeli sme sa ako účinne, no s citom zasiahnuť v podobných prípadoch v praxi a pokračovali sme vzájomnou diskusiou s ostatnými účastníkmi v skupine.

**5. deň – 18. august 2023:**

Záverečný deň kurzu sme sa oboznamovali s neverbálnymi metódami zameranými na budovanie dôvery, posilňujúcimi účinné vyjadrovanie emócií a podporujúcimi spojenie, blízkosť a toleranciu za účelom lepšej sociálnej inklúzie. Vykonávali sme rôznorodé aktivity s cieľom podporiť tímového ducha a vzájomnú empatiu, čo bolo pre všetkých účastníkov kurzu nesmierne dojemným zážitkom. Nakoniec sme si ešte zrekapitulovali všetky nadobudnuté poznatky, lektorkám poskytli spätnú väzbu a obdržali záverečné certifikáty o absolvovaní kurzu.

Posledné dva dni sme strávili už len zaslúženým relaxom na juhu ostrova v obľúbenom letovisku Playa de las Americas. Domov sme s vrátili bohatšie o ďalšie nevšedné zážitky a vedomosti, o ktoré sme sa s radosťou podelili so svojimi kolegami a ktoré pravidelne aplikujeme v našej pedagogickej praxi. Už teraz sa tešíme na ďalšie prínosné kurzy, ktoré zastrešuje ERASMUS, vďaka ktorým budeme mať možnosť aj naďalej rozvíjať naše pedagogické znalosti a profesijné zručnosti.